བོན་དང་འབྲེལ་བའི་བོད་ཀྱི་བརྡ་སྤྲོད་རིག་པ་ཞེས་པའི་བརྗོད་བྱ་དངོས་གཞིའི་སྐོར་དངོས་སུ་མ་གླེང་སྔོན་དང་ཐོག་བརྡ་སྤྲོད་རིག་པ་ཞེས་པ་དེ་ཅི་འདྲ་ཞིག་ལ་བརྗོད་དགོས་མིན་དང་།རིག་གནས་ཆེ་ཆུང་བཅུ་ཡི་ནང་གང་གི་ཁོངས་སུ་འདུས་པ་དང་།ལེགས་སྦྱར་གྱི་ཚིག་བིདྱཱ་དང་དབྱིན་ཚིག་ལོ་ཇི་ཞེས་པ་དེ་བོད་ཚིག་རིག་པ་ཞེས་པར་བསྒྱུར་སྲོལ་དར་འགོ་ཚུགས་ཡོད་པའི་དཔེ་མཚོན་བཅས་སྔོན་འགྲོའི་གཏམ་གྱི་ཚུལ་དུ་གླེང་སློང་བྱ་རྒྱུ་ཡིན།སྤྱིར་དོན་གོ་བར་བྱེད་པའམ་བརྡ་སྤྲོད་པར་བྱེད་པའི་ཐབས་ལ།ལག་བརྡ་དང་།མིག་བརྡ།ལུས་བརྡ།རི་མོའི་བརྡ་སོགས་རྣམ་པར་རིག་བྱེད་དང་རིག་བྱེད་མ་ཡིན་པའི་ཐབས་མང་ཡང་།སྐབས་བབས་ཀྱི་བསྟན་དོན་ནི་ངག་གི་རྣམ་པར་རིག་བྱེད་དུ་གྱུར་པའི་བརྡ་སྤྲོད་ཡིན།བརྡ་སྤྲོད་པའི་རིག་པ་ཞེས་པ་དེ་ཡི་གེའི་བརྡ་དག་སྟོན་པའི་རིག་གནས་ལ་གོ་བ་དང་།རིག་གནས་ཆེ་བ་ལྔ་ཡི་ནང་ནས་སྒྲ་ཡི་རིག་པའི་ཁོངས་སུ་གཏོགས།སྤྱིར་བོན་དང་ཆོས་ཀྱི་ལུགས་ཀྱི་བར་རིག་པའི་གནས་ཆེན་ལྔའི་སྐོར་འདོད་ཚུལ་ཧེ་བག་ཆེན་པོ་ཡོད་པས།རིག་གནས་དེ་དག་སོ་སོའི་རྣམ་བཞག་དང་བྱུང་ཚུལ་སོགས་སྐབས་འདིར་བཤད་ན་གཏམ་ཚོགས་ཆེ་ཞིང་བརྗོད་དོན་དངོས་གཞི་དང་ཆེར་འབྲེལ་མེད་རྐྱེན་རྒྱས་སྤྲོས་བྱེད་རྒྱུ་མིན།བོན་གྱི་ལུགས་སུ་རིག་གནས་ཆེ་བ་ལྔ་ཡི་བྱུང་ཚུལ་རོབ་ཙམ་ཞིག་ས་བཅད་མ་སྟོང་ཙམ་དུ་མདོར་ལ་བསྡུས་པ་ཤིག་སྤྲོས་ན།ཀུན་འབུམ་ཁྲ་འོ་བཞུགས་པའི་དབུ་ཕྱོགས་ལེགས་སྷོ་ནང་།བརླབས་ཆེན་བྱ་ཁྱུང་རྒྱལ་པོའི་གདན་ཁྲི་ལ།སྲིད་པའི་རྒྱལ་པོ་འབུམ་ཁྲི་བཞུགས།དེ་ལས་སྤྲུལ་པའི་སྐུ་མཆོག་བཞི་བསྐྱེད།བར་ལྷ་འོད་གསལ་གཡུང་དྲུང་ས་གནས་ན།རྩོད་བྲལ་ཕྱོགས་མེད་རྒྱལ་པོའི་གསས་མཁར་དུ།མཁའ་ལྡིང་བྱ་རྒྱལ་ཁྱུང་གི་ཁྲི་སྟེང་ན།སྲིད་པ་ཡེ་སངས་དཀར་པོ་ཞེས་ཀྱང་བྱ།ཡེ་མཁྱེན་སྒྲ་བླའི་རྒྱལ་པོ་སྐུ་བཞུགས་ནས།བར་ལྷ་འོད་གསལ་གཡུང་དྲུང་སེམས་དཔའ་ལ།ཀུན་རྫོབ་བདེན་པ་སྒྲ་ཡི་རིག་པ་སྟོན།དོན་དམ་བདེན་པར་ཡེ་མཁྱེན་ཐེག་པའི།མི་འཇིག་སྟོབས་བཅུ་བསྐྱེད་པར་མཛད་པའོ།